Aden Madian tanoshcaboc ushanec puduanec Edusaden yacno Esus nidpondash.
Adnubien tsusedpabon:
Ma cun mado uënësmenquio icnu,
queshun obeca caniactsëc cuessunniampid tantiec Edusaden yacnouësh cuëdënnuec chochobuedon:
Esus choec,
quesho tantiatanquin
niste podobiecquid tebëtsennec Esus bëquedec chochopondash.
Adec chochoquin:
Chuiquid tapa nec,
quequin ismequin ambi tebëtsennebued uic uiccabededec:
Osana.
Nuquin Papan Chomiaid yec mibi bëdamboshëcquid nec.
Cun matses isadaidbon chuiquid tapambo mibi nendac,
cabededpondash Esus cain.
Ambi podquiedën choquin istuidbued cabachubiecquid catsadtoanec Esus chosho isash adcuededpondash.
Adec aid catsadtequid chuiquin Nuquin Papan cun tsusedpa dada uamiampid nad iquec:
Dacuëdenda,
Edusaden yacnocquido.
Cabachubiecquid caniactsëc catsadtoanec min chuiquid tapambo choeque.
Is,
quequin chuipampic.
Adec Esus catsadtoanec chosho issun aden chiampid abëd icquidobëtan tantienquio iccondambi.
Esus abuc nidambi ubitedishun:
Esus chuiquinshenda nuquin tsusedpan dada uapampic.
Aidën chiampicpadenshenda cun matsesën niste podobiecquid uic uiccabededquin Esus ismebededpondash,
quequin tantiabededpondambi.
Ënden uënësaidi Esusën Dasado uincuenmesho isbuedon:
Uënësaidi uincuenmesho isombi,
quequin matses dadpen chuibennepanëdash.
Adsho tantiash:
Uënësaidi nadatiambocquin uincuenmequid Nuquin Papan Chomiaidien niashe.
Istannu,
quianec chochoshon aden niste podobiecquid uicuiccaquin Esus ismebededpondash.
Aden ismebededsho isashien padiseobo chuinanec tabadec:
¿Mitsipadoendac nuqui?
Ma nuquitedi tantianubi:
Nuquin chuiquid tapambo nec,
cabededpayoc.
¿Mitsi paden Esus uënës uametiad?
quecuededpanëdash.